Verstu Windows vandamálin / 08/2004

Fer Windows í taugarnar á fólki? Sú virðist a.m.k. vera raunin með mína lesendur. Ég hef oft kvartað yfir stýrikerfinu í skrifum mínum og það hefur fengið marga lesendur mína til að skrifa mér og segja sögur af því hvernig Windows getur pirrað þá endalaust.

Það er því ekki úr vegi að nota dálkinn að þessu sinni til að segja frá því hvað lesendum finnst um þetta blessaða alltumlykjandi stýrikerfi.

Eina tegund kvartana má flokka undir heitið „Hvers vegna getur Windows ekki komið gluggum rétt frá sér?“ Hvernig má vera að stýrikerfið gleymi alltaf stærðum og staðsetningum glugga þeirra forrita sem maður notar oftast? Hvernig stendur á því að það heimtar að sýna íkon í Windows Explorer þegar búið er að stilla á Details útsýni, eða vill raða listum eftir skráarnöfnum þegar búið er að biðja um að raðað sé eftir dagsetningu skránna?

Að sjálfsögðu veldur takmarkað öryggi einnig mörgum hugarangri. Einn lesandi sagði að útgáfan hans af Windows XP væri með svo mörgum hugbúnaðarplástrum og viðbótum að upprunalega útgáfan væri varla lengur til staðar. Margir kvörtuðu yfir Windows Update og því hvernig það væri háð hinum ótrygga Internet Explorer vafra. Notendur með innhringitengingar vildu að sjálfsögðu smærri hugbúnaðarplástra (e. patches) en sem neyðarúrræði vildu þeir að hægt væri að skrifa þá á disk svo einfaldara yrði að hala þeim niður á tölvu með háhraðatengingu og færa með diski yfir á tölvur með hægari tengingu. Notendur hafa jafnframt bent á að ýmsar öryggisráðstafanir eru ekki til staðar í stýrikerfinu – eins og til dæmis að geta tortímt gögnum fyrir fullt og allt þegar þeim er „eytt“. Og ekki er stöðugleikanum heldur fyrir að fara – Bláskjár dauðans er ekki dauður úr öllum æðum.

Aðrir hafa kvartað yfir því að XP neiti notendum um að hafa fulla stjórn á því hvað sé sett upp á tölvunni. Lesendur mínir hafa kvartað yfir stýriskránni (e. Registry), nauðsyninni á að vinna í henni, og því hversu Regedit tól Windows XP er lítilfjörlegt. Allt þetta leiðir svo til annarrar algengrar kvörtunar: því að ekki sé hægt að færa forrit, ekki bara stillingar og skrár, frá gamalli tölvu yfir á nýja.

Fleiri erfiðar spurningar: Af hverju er Windows ekki með betra neyðarviðgerðartól? Hvers vegna eru stillingar stýrikerfisins ekki allar á sama stað? Hvers vegna eru nýjar útgáfur Windows ósamhæfðar við jaðartæki sem eru enn í fullu fjöri?

Enn fleiri kvartanir: Verð (hátt). Vöruræsing (óþolandi). Villuskilaboð og hjálp (ekki hjálpleg).

Lesendur vilja einnig að kveikt sé sjálfvirkt á færri þjónustumöguleikum og forritum og að ræsing og slökknun stýrikerfisins gangi hraðar fyrir sig. Einn lesandi sagðist t.d. vilja að Windows segði heiðarlega frá því hvenær það hefur í raun og veru algerlega klárað að hlaða inn öllum forritunum sem kveikt er á við ræsingu stýrikerfisins.

Ég hef áður kvartað yfir hundinum í leitartóli Windows og þeirri hugmynd að næsta stýrikerfi Windows, Longhorn, muni ekki bjóða upp á „klassíska“ útlitið á notendaskilinum sem við þekkjum allt frá dögum Windows 95.

Viðbrögðin hafa ekki staðið á sér. Þó svo sextán hundaáhugamönnum hafi fundist ég vera ósanngjarn við besta vin mannsins vildu 170 svæfa kvikindið. Margir vildu jafnframt að verulegar úrbætur yrðu gerðar á þessu arfaslappa leitartóli. Verst er þó sennilega sagan sem einn lesandi sagði mér. Hann vinnur við tæknihjálp og lenti í því að vera sendur til að hjálpa viðskiptavini sem kvartaði yfir því að hann gæti ekki fengið hundinn til að gelta.

Hvað klassísku notendaskilin áhrærir hafa 700 lesendur skrifað mér og greitt atkvæði með því að þau verði áfram í boði – en þrír voru fullkomlega sáttir við nýja Windows XP útlitið. Margir kvörtuðu yfir „Fisher Price“ notendaskilum XP og sögðu að það fyrsta sem þeir gerðu í hvert sinn sem þeir lentu á tölvu með XP væri að skipta yfir í klassísku notendaskilin. Ég gæti ekki verið meira sammála.

Ég mun áframsenda allan póstinn sem ég hef fengið að undanförnu sem inniheldur kvartanir yfir Windows til Jim Allchin, sem hefur yfirumsjón með þróun Longhorn. Kannski veitir það Microsoft örlitla hjálp við að átta sig á því hvað venjulegir notendur vilja sjá – og vilja ekki sjá – í næstu útgáfu stýrikerfisins.